Eyali nakinku w’ensi yonna mu kucanga endiba, Edson Arantes Do Nascimento abangi gwe bamanyi nga Pele, agalamiziddwa mu nju ye ey’olubeerera mu kibuga Santos ekya Brazil mu limbo gye yalaama okuziikibwamu eya Memorial Necropole Ecumenica cemetery ku mwaliriro ogw’omwenda. Pele nga tannaba kuziikibwa, asoose kwetooloozebwa ekibuga Santos, era abantu bangi babadde bakwatiridde ku mabbali g’enguudo, abalala balinnye ku bizimbe waggulu wakati mu kwaziirana n’ebiwoobe. Abakungubazi ababadde bakwatiridde ku nguudo babadde bayimba ennyimba ezimusuusuuta, ate abalala babadde bambadde emijoozi egiriko erinnya lye ne nnamba kkumi gye yayambalanga. Pele olunaku lw’eggulo yasoose kutwalibwa mu kisaawe ekiyitibwa Urbano Caldeira stadium mu kibuga Sao Paulo, abakungubazi gye baamukubiddeko eriiso evvannyuma. Pele era yatuusiddwako mu maka ga nnyina, Celeste Arantes, eyaweza emyaka kikumi mu Gwekkuminoogumu gw’omwaka oguwedde. Pele yafiiridde ku myaka kinaana mu ebiri mu ddwaliro lya Albert Einstein Hospital mu kibuga Sao Paulo, oluvannyuma lw’okumala ebbanga eriwera ng’atawaanyizibwa ekirwadde kya kookoolo. Pele yazaalibwa mu mwaka gwa lukumi mu lwenda ana, mu ggwanga lya Brazil. Yatandika okuzannya omupiira ogw’ensimbi nga wa myaka kkumi n’etaano, ng’azannyira ttiimu ya Santos mu mwaka gwa lukumi mu lwenda ataano mu mukaaga. Pele yayingira mu byafaayo mu mwaka gwa lukumi mu lwenda ataano mu munaana bwe yawangula Ekikopo ky’Ensi Yonna ku myaka kkumi na musanvu gyokka, ng’eggwanga lye erya Brazil likuba erya Buswedi mu luzannya olw’akamalirizo ku ggoolo ttaano ku bbiri era nga mu mupiira ogwo Pele yateeberamu ggoolo bbiri. Pele era ye muzannyi yekka akyawangudde Ekikopo ky’Ensi Yonna emirundi esatu, bwe yakiwangula mu mwaka gwa lukumi mu lwenda ataano mu munaana, lukumi mu lwenda nkaaga mu ebiri ne lukumi mu lwenda nsanvu. Ggoolo nsanvu mu musanvu ze yateeba mu mipiira kyenda mu ebiri zaamufuula omuzannyi akyasinze okuteebera Brazil ggoolo ennyingi. Ebbanga lye yamala ng’asamba omupiira yateeba ggoolo lukumi mu bibiri kinaana mu emu mu mipiira lukumi mu bisatu nkaaga mu esatu. Nga ttaano Ogwokubiri, lukumi mu lwenda nsanvu mu mukaaga Pele yakyalako mu Uganda n’ekigendererwa eky’okwongera okutumbula n’okwagazisa abavubuka omupiira. Omupiira yagunnyuka mu mwaka gwa lukumi mu lwenda nsanvu mu musanvu mu ttiimu ya New York Cosmos. Akakiiko akateekateeka emizannyo gyonna egy’ensi yonna kaamulonda mu mwaka gwa lukumi mu lwenda kyenda mu mwenda ng’omuzannyi ow’ekyasa. Abazannyi ab’omulembe guno abageraageranyizibwa ku Pele ye Maradona, Messi ne Ronaldo.